આમ તો ભદ્રા પણ પોતાના પતિની વિચારધારાએ સમાજસેવાની પ્રવૃત્તિઓ સાથે સંકળાયેલી હતી. સામાન્ય સ્ત્રીમાં હોય તેવા જૂના વિચારો, રૂઢિઓ અને પરંપરાઓથી અલાયદો જ વ્યવહાર અને વર્તન કરતી હતી. અનાથઆશ્રમ માટેની ઘણી ખરી પ્રવૃત્તિઓમાં તેણે પતિને સાથસહકાર આપ્યો હતો. તેને પણ અનાથ બાળકો તરફ અનુકંપા હતી. વારંવાર તે આશ્રમની મુલાકાત પણ લેતી…. પણ છતાં તે સ્ત્રી હતી, મા હતી. જ્ઞાતિ સમાજથી તે ડરતી તો ખરી જ. થોડા સમયમાં જ જ્ઞાતિ, સમાજમાં વાત ચર્ચાતી થઈ : ‘કુંવારી મા બની છે અને છુપાવે છે કે બાળક દત્તક લીધું છે. ભણવાને બહાને દીકરીને બહાર મોકલી દીધી. અનાથઆશ્રમમાં નોકરી મેળવી અને પોતાનું બાળક દત્તક લીધું. બાપ ત્યાં નોકરી કરતા એટલે બધું ઢાંકી દીધું.’